Az északi és déli manysi ditranzitív szerkezetek szórendje

	Előadásomban a ditranzitív szerkezetek szórendjét vizsgálom két manysi nyelvjárásban tipológiai szempontból.
	A manysi nyelv négy fő nyelvjárásából az egyetlen ma is élő nyelvjárás az északi. Ez a nyelvjárás is erősen veszélyeztetett nyelvnek számít, beszélőinek száma kevesebb, mint 1000, akik közül majdnem mindenki manysi-orosz kétnyelvű. A déli nyelvjárásból, amely a XX. sz. elejére már eltűnőben volt, mintegy 80 oldalnyi folklórszöveg áll a rendelkezésünkre, amelyet az 1880-as években, valamint az 1900-as évek elején gyűjtöttek.
	A ditranzitív szerkezetek olyan szerkezetek, melyek egy ditranzitív igén kívül tartalmaznak egy Téma-szerű (T) és egy Recipiens-szerű (R) argumentumot. A manysiban kétféle ditranzitív szerkezet alternációja figyelhető meg. Egyrészt megtalálható benne az indirektív szerkezet, amelyben R -n latívuszraggal vagy pedig egy hasonló funkciójú névutóval van jelölve, T pedig – a monotranzitív szerkezet patienséhez hasonlóan – a mondat szintaktikai tárgya, amely az északi manysiban jelöletlen (kivéve a személyes névmásokat, amelyeknek van akkuzatívuszi alakjuk), a déli manysiban pedig állhat jelöletlenül vagy pedig akkuzatívusz-raggal ellátva. Az ige állhat alanyi vagy tárgyas ragozásban. Pl. északi manysi:

(1)	Am		tawe-n		sup	mi - γə - m.
	 én		ő-LAT		ing	ad-PRS-1SG
	 ’Én inget adok neki.’

Másrészt a manysiban használatos a szekundatív szerkezet, amelyben R – a monotranzitív igék patienséhez hasonlóan – a mondat szintaktikai tárgya (jelölését l. fent), T pedig -l instrumentálisz-raggal van jelölve. Ezekben a szerkezetekben az ige majdnem mindig tárgyas ragozásban áll. Pl. északi manysi:

(2)	Pi-mēn		 manər		nam-əl		pin-iγ-ləmēn?
                   fiú-SG<1DU	 mi		név-INSTR	tesz-PRS-SG<1DU
	 ’Milyen nevet adjunk a fiunknak?’
	
	A kéféle szerkezet alternációját elsősorban pragmatikai tényezők irányítják.
A manysi alapszórendje SOV, a hangsúlyos elem a predikátum előtt helyezkedik el egy neutrális mondatban. Ez a szórend azonban nem teljesen kötött, ha egy elem speciális hangsúlyt kap, másféle szórend is lehetséges. Az 1900-as évek elején gyűjtött szövegek tanúsága szerint a déli nyelvjárásban SOV  SVO szórendi változás figyelhető meg, míg az északi nyelvjárás továbbra is szigorúan SOV szórendű maradt.  
	A ditranzitív szerkezeteket illetően a tipológiai megfigyelések szerint T és R általában az ige azonos oldalán jelennek meg, egymás mellett. Úgy tűnik, ez igaz a manysira is, kevés kivételtől eltekintve. T és R sorrendjére vonatkozóan azonban különböző sorrendeket találunk a kétféle ditranzitív szerkezetben, és a szórendet az ige ragozási típusa (alanyi vagy tárgyas) is befolyásolja.
	Előadásom célja, hogy bemutassam a kétféle ditranzitív szerkezet szórendjének különbségeit és hasonlóságait a kötöttebb szórendű északi, és a szabadabb szórendű déli manysi nyelvjárásban, valamint hogy rávilágítsak, hogy a különböző szórendek elsősorban pragmatikai tényezőknek köszönhetők, amelyek mellett az ikonicitás is szerepet játszhat. 
	 
Hivatkozások:

Bíró Bernadett – Sipőcz Katalin (2013): Syntactic variation in Mansi ditransitive constructions. (conference
	presentation) Grammar and Context: New Approaches to the Uralic Languages IV. Tartu, 6–8. 06.2013. 
A. Malchukov – M. Haspelmath – B. Comrie (2007): Ditransitive constructions: a typological
 	overview. First draft. September 2007. 
http://email.eva.mpg.de/~haspelmt/DitransitiveOverview.pdf
Riese, Timothy (2001): Vogul. Languages of the World/Materials 158. Lincom Europa, Muenchen.
Sipőcz, Katalin: Ditransitive constructions in Northern Mansi. 2012. 
	http://www.babel.gwi.uni-	muenchen.de/media/downloads/grammar/NorthernMansi/Syntax/Ditransitive%20constructions_NM-	Sip%C3%B5cz.pdf
Sherwood, Peter (1996): Megjegyzések a tavdai vogul végnapjairól. – Congressus octavus internationalis fenno-
	gristarum, Jyväskylä 10.–15.8.1995. Pars 4, Sessiones sectionum, syntaxis et semantica & contactus
	 linguistici et status hodiernus linguarum & cetera linguistica. Pars IV. Jyväskylä: Gummerus. 244–248.
Skribnik, Elena (2001): Pragmatic structuring in Northern Mansi. Congressus InternationalisFenno-Ugristarum
	IX/6: 222–239.